יולי 2022

**א ו נ י ב ר ס י ט ת ח י פ ה**

**לשכת הרקטור**

**מזכירות אקדמית**

 **מחלקת מינויים והעלאות**‏

## קווים למדיניות מינויים והעלאות בדרגה

## במסלול האקדמי הרגיל

* במסמך זה לשון זכר משמעה גם לשון נקבה.
* מסמך זה אינו מהווה מסמך משפטי ואינו בגדר הצעה או התחייבות משפטית. זהו מסמך הצהרתי כוללני בלבד של קווי מדיניות והוא אינו בא להחליף את שיקול דעתה המקצועי האקדמי של האוניברסיטה, מוסדותיה ונושאי תפקידיה המוסמכים מעת לעת.
* לפרטים נוספים יש לראות תקנון מינויים והעלאות. מסמך זה אינו בא לגרוע מכל מסמך אחר של האוניברסיטה בענייני קידומים והעלאות.

**מבוא**

מסמך זה מציג את תמצית הקווים המנחים הנלקחים בחשבון על-ידי ראשי חוגים, דיקנים, רקטור, משנה לרקטור וועדת המינויים וההעלאות באוניברסיטת חיפה בתהליך של הערכת העבודה האקדמית וההישגים האקדמיים של מועמד למינוי או קידום אקדמי. המסמך משקף את חתירתה של אוניברסיטת חיפה למצויינות אקדמית. המסמך מיועד להקל על ראשי יחידות אקדמיות, לרבות דיקנים וראשי חוגים, ועל אנשי הסגל בהבנת עקרונות מדיניות הקידומים.

תהליך העלאה בדרגה אקדמית או מינוי הוא תהליך מורכב בו נלקחים בחשבון מכלול הפעילויות האקדמיות וההישגים האקדמיים של חבר הסגל. בהליכים של מינויים וקידומים נשקלים בראש ובראשונה איכויות הפרסומים המדעיים וכמותם, רצף הפרסום, זכייה במענקי מחקר, מוניטין מדעי בארץ ובעולם, השתתפות בכנסים מדעיים, איכות ההוראה, הנחיית תלמידי מחקר והתוצרים הנובעים מכך, נשיאה בחובות אקדמיות-מנהליות ותרומה לאוניברסיטה (חוג, פקולטה, וועדות אוניברסיטאיות ועוד) לקהילה המדעית בכלל ולחברה. כפי שמפורט בהמשך, למרכיבים שונים משקל שונה בשלבי קידום שונים. יחד עם זאת יש להדגיש, שבכל **הדרגות, פרסומים מדעיים בבימות איכותיות (בתחום המחקר הרלבנטי) שעברו שיפוט מדעי וזכייה במענקי מחקר תחרותיים המבטאים את רמתו האקדמית של החוקר הם השיקולים המרכזיים והמובילים בהחלטות בנוגע להעלאה בדרגה.**

.

חשוב להדגיש – בבחינת תיק של מועמד יש חשיבות לשילוב של איכות וכמות. כמות לבדה איננה מספקת, ואיכות גבוהה יכולה לפצות על כמות במידה מסוימת, אך עדיין נדרשת מסת עשייה סבירה. ככלל, בשקלול המרכיבים השונים הדגש הוא על השאלה "האם ההישגים של המועמד מצביעים על בשלותו לעליה לדרגה?", כאשר לכל דרגה ההגדרה שלה.

יתר על כן, האוניברסיטה מצפה לפעילות מחקרית שחותרת למצויינות במחקר המדעי, כפי שהיא מקובלת במיטב אוניברסיטאות המחקר בארץ ובעולם. אולם – מכיוון שקיימת שונות רבה מאד בין תחומי המחקר בפקולטות השונות, ובחוגים השונים בכל פקולטה, בקביעת הדירוגים של במות הפרסום, סוג מענקי המחקר הנדרש, סוגי הפרסומים עצמם (כתבי עת לעומת ספרים), מספר וקצב הפרסום הנדרש, וכדומה, בחינת המצויינות המחקרית באוניברסיטה תיעשה באופן שיהיה קשוב למקובל בתחומים השונים של החוקר במיטב האוניברסיטאות בארץ ובעולם.

**קריטריונים ייחודיים לכל דרגה**

להלן קווים מנחים ייחודיים להעלאה בדרגה בכל אחת מן הדרגות. יודגש כי הציפיות בכל דרגה מצטברות לציפיות מן הדרגה הקודמת.

**דרגת מרצה בכיר**:

בדרגת מרצה בכיר ייבחנו הישגי חבר הסגל מאז המינוי הקודם (דלתא) וגם סך כל ההישגים.

מתבקשת **תחילת עצמאות מחקרית** - עדות ברורה לנתיב מחקרי אותו המועמד החל לפתח בעצמו, ולקליטה מחקרית פורייה באוניברסיטה. שיתוף פעולה פורה עם מנחה הדוקטורט או הפוסט דוקטורט יכול להימשך ובלבד שמתקיים במקביל לעדות לעשייה מחקרית עצמאית.

דוגמאות לפעילות המהווה עדות להתפתחות עצמאות מחקרית:

* פרסום מאמרים בכתבי עת נחשבים בתחום המחקר כמחבר יחיד או עיקרי, פרסום ספר בהוצאה

 אקדמית טובה שמתקיים בה הליך שיפוט קפדני;

* הגשת הצעות מחקר למענקים תחרותיים כחוקר עצמאי או כחוקר ראשי (PI);
* השתתפות בכנסים, במיוחד כנסים בינלאומיים;
* תחילת עדות להנחיית סטודנטים (כולל שיתוף מנחה נוסף מהחוג).

כאשר דרגת מרצה בכיר מגיעה **עם קביעות** יינתן משקל משמעותי לאיכות הוראה ברמה טובה ולהשתלבות בחוג ובאוניברסיטה.

**דרגת פרופ' חבר**:

בדרגת פרופ' חבר ייבחנו הישגי חברי הסגל בעיקר מאז הקידום/המינוי האחרון (דלתא).

מתבקשת עדות לביסוס המעמד האקדמי והמוניטין הבינלאומי של חבר הסגל תוך הובלה של התקדמות מחקרית משמעותית מאז דרגת מרצה בכיר. הציפיה היא כי בשלב זה תהיה למועמד **נוכחות בינלאומית**ברורה בתחום המחקר שלו.

דוגמאות לפעילות המהווה עדות לנוכחות ברורה בתחום ולהתקדמות מחקרית משמעותית:

* פרסומים בכתבי עת בולטים בתחום, ככותב מוביל, ו/או פרסום ספר בהוצאה אקדמית טובה

 שמתקיים בה הליך שיפוט קפדני, נדרשת תוספת משמעותית כמחבר מוביל של פרסומים (בשילוב

 של איכות/כמות);

* פרסומים משותפים עם חוקרים בולטים בתחום;
* עליה בכמות הציטוטים ורמת ה- H אינדקס;
* זכייה בקרנות מחקר תחרותיות;
* השתתפות פעילה בכנסים והזמנה להשתתפות בכנסים בינלאומיים, סמינרים וסימפוזיונים

 אקדמיים בחו"ל כמרצה;

* חברות בוועדות ארגון כנסים בינלאומיים בולטים בתחום;
* שיתופי פעולה בינלאומיים, שיפוט בכתבי עת, חברות במערכות כתבי עת מוכרים בתחום; עורך

 משנה בכתב עת;

* הנחיית סטודנטים בתזה ובדוקטורט ופוסט-דוקטורנטים, ושילובם בהופעות בכנסים

 ובפרסומים.

**דרגת פרופ' מן המניין**:

מתבקשת **מובילות מחקרית** בתחום, מעמד בינלאומי בולט, ותרומה אקדמית משמעותית בתחום ומעבר לו.

דוגמאות לפעילות המהווה עדות למובילות, למעמד בינלאומי בולט ולתרומה מחקרית משמעותית:

* רצף של פרסומים מחקריים בבימות אקדמיות יוקרתיות נחשבות;
* פרסומים בבימות פחות בולטות אשר זכו בסופו של דבר לציטוטים רבים;
* פרסום מאמר שמסכם באופן בקורתי גוף ידע שהחוקר מוביל ומתווה דרך לקידומו;
* פרסום ספרים שנחשבים לאבן דרך בתחום;
* הופעות מוזמנות רבות בכנסים חשובים, ובמיוחד הרצאות מוזמנות כ- Keynote Speaker,

 הזמנות ל Visiting Professor במוסדות אקדמיים מוכרים;

* זכיות במענקי מחקר תחרותיים ובמיוחד במענקי מחקר תחרותיים מאד;
* עורך ראשי או עורך משנה של כתב עת בינלאומי, חברות במערכות של כתבי עת מרכזיים;
* חברות בוועדות אקדמיות בינלאומיות, ישראליות ובוועדות אוניברסיטאיות;
* שיפוט בקרנות מחקר, חברות בוועדות של קרנות מחקר;
* הנחיית דוקטורנטים ופוסט-דוקטורנטים והצלחתם בהמשך דרכם (קליטה במוסדות אקדמיים,

 עמדות בכירות בשטח, תוצרים מחקריים וכדומה);

* פרסים מדעיים, ובמיוחד פרסים בינלאומיים.

**פירוט והבהרות לגבי המרכיבים המרכזיים הנשקלים בהליכי הקידום**:

**א. פרסומים מדעיים**

בקטגוריה זו נכללים מאמרים או ספרים אשר לאחר הליך שיפוט אקדמי נאות וקפדני פורסמו או התקבלו לפרסום בכתבי עת עם שיפוט אקדמי או בהוצאות ספרים, שיש בהן הליך שיפוט אקדמי נאות וקפדני (לפרסומים אחרים ראו סעיף 2 להלן).

פרסומים עצמאיים (מחבר יחיד או ראשון או שני לאחר מחבר שהוא/היא מונחה של החוקר) מעידים על עבודה מחקרית אישית וחשיבה עצמאית ופרסומיםמשותפים מעידים בנוסף לכך, על יכולת עבודה בצוות. היקף העבודה המשותפת במכלול הפרסומים שונה בין תחומים, פקולטות וחוגים. למשל, במדעי הרוח, נהוג לפרסם ספרים, במדעי החברה, חינוך, משפטים ומדעי הטבע נהוג לפרסם בעיקר מאמרים בכתבי עת ורבים מהפרסומים הם משותפים. כאן הציפייה היא כי לפחות בחלק משמעותי מהפרסומים המשותפים, יהיה המועמד לקידום החוקר המוביל (או שווה ערך). בכל מקרה חייבת להיות עדות אקדמית ליכולת עבודה עצמאית, אם בפרסומים שנכתבו לבד או כמוביל ביחס למחברים האחרים ואם בזכייה במענקי מחקר כ- PI.

היחס המדויק והרצוי בין פרסומים משותפים לבין פרסומים של כותב אחד נתון לשיקול דעת הוועדות הרלוונטיות (הוועדה הפרסונאלית בחוג, הוועדה לפתיחת הליכים, ועדת המינויים, רקטור, בהתאם לעניין; להלן "הוועדות הרלוונטיות") ובהתאם לדרגה. משקל נמוך יותר לעצמאות יינתן למצבים בהם התרומה והכתיבה היא בין-תחומית ושיתוף הפעולה נדרש לצורך פריצת דרך מחקרית. במקרה הצורך ההחלטה תתקבל לאחר היוועצות עם דיקן הפקולטה וראש החוג הרלוונטיים.

1. **פרסום מאמרים וספרים**

**איכות וכמות הפרסומים.** יילקחו בחשבון איכות וכמות הפרסומים המדעיים. פרסומים באיכות גבוהה שעברו שיפוט מדעי בבימות יוקרתיות ומובילות בתחום בעולם (מאמרים בכתבי עת המדורגים גבוה בתחום המחקר הרלבנטי). פרסומים מסוג זה הם עדות לרמת עבודתו המדעית של החוקר, לכך שמחקרו נמצא בחזית תחומו המדעי ולכך שתרומתו עומדת באמות-המידה האקדמיות, התחרותיות הגבוהות ביותר. ראוי לציין שמדובר במאמר מחקרי או מאמר סקירה ולא במכתב לעורך או הערה המתייחסת לכותבים או למאמרים קודמים.

האוניברסיטה מצפה לשילוב של רמת פרסומים גבוהה, קצב סביר של פרסומים לאורך השנים, ולרציפות פרסום. פערי שנים משמעותיים, שבמהלכם לא התפרסמו מאמרים או ספרים או לא היו הגשות למענקי מחקר, מחייבים הסבר.

פרסומים בבמות איכותיות במיוחד בהובלה ברורה של המועמד, נלקחים בחשבון ויכולים לפצות על כמות או רצף פרסומים ברף הנמוך. אולם חשוב להדגיש – מיעוט פרסומים והפסקות ברצף פרסומים הם נושאים העולים בהערכת תיקים ועלולים להקשות על הקידום. הסבר רלוונטי לפערים מסיבות כלשהן עשוי לשפר את הבנת הישגי המועמד.

**בימות הפרסום.** רמת האיכות המוכחת של בימות הפרסום האקדמי בעולם היא עדות מרכזית וחשובה במיוחד למצויינות המחקר של חבר הסגל. על מנת לבחון את איכות כתבי העת, מעריכי קורות החיים נעזרים במדדי איכות שונים, כגון: דירוג כתבי העת והרבעון בתחום ספציפי, impact factor, שיעור קבלה (acceptance rate) ואמות מבחן אחרות. בכל דיסציפלינה בה יש דירוג כתבי עת תשמש רשימת הדירוג המקובלת בדיסציפלינה זו במיטב אוניברסיטאות המחקר בארץ ובעולם.

המשקל היחסי הגבוה שיינתן לפרסומים מדעיים בכתבי עת איכותיים במיוחד גדל ככל שהדרגה גבוהה יותר, ומשמעותי במיוחד בקידום לדרגת פרופ' מן המניין.יש ציפיה כי בדרגות הפרופסורה יהיו פרסומים בכתבי עת איכותיים במיוחד, לצד פרסומים נוספים בכמות סבירה. בתחומים מסויימים בדרגות הפרופסורה יש ציפיה בדרך כלל לפרסום בכתבי עת כלליים שמדורגים גבוה בדיסציפלינה של המועמד/ת, ולא רק בכתבי עת מאד ספיציפיים בתחום המחקר של המועמד.

**פרסום ספר מדעי מקורי** נחשב למספר מאמרים וזאת על פי איכות ההוצאה, היקף הספר, הביקורות עליו והמידה שבה הוא ייחודי ומוסיף על פרסומים אחרים של המועמד. תינתן עדיפות לספרים שפורסמו בהוצאות אקדמיות מובילות בעולם ובשים לב למכתבי ההערכה החיצוניים שנכתבו עבור הוצאת הספר בהליך השיפוט של הספר. ספר שמבוסס רובו ככולו על עבודת הדוקטורט של המועמד יזכה להערכה פחותה כבסיס למינוי וקידום לעומת ספר מקורי וחדש שאינו מבוסס על עבודת הדוקטורט של המועמד. ספר המבוסס על עבודת הדוקטורט רק בחלקו יזכה להערכה, אולם יהיה צורך בעדויות ברורות להתקדמות מחקרית מעבר לדוקטורט.

1. **פרסומים נוספים**

**עריכת ספר מדעי** היא בעלת חשיבות נמוכה יחסית לכתיבת ספר מדעי. יחד עם זאת, היא מהווה עדות למעמד בקהילה המדעית בתחום, לתרומה לקהילה המדעית ולמוניטין של העורך. אמות מידה שונות כגון: איכות ההוצאה, חשיבות הספר, רמת המשתתפים בספר ואופי השיפוט האקדמי שהביא להכללת מאמרים או פרקים בספר, תורמים למשקל תרומה זו. ככלל, ובמיוחד בדרגת מרצה בכיר, מוטב לתת עדיפות לפרסומי מאמרים בכתבי עת איכותיים או לכתיבת ספר.

**פרסום פרקים בספרים מדעיים** נחשב משמעותית פחות מפרסום מאמרים בכתבי-עת שפיטים אקדמית, כמפורט לעיל, אף כי הדבר תלוי במידת מה בתחום, ברמת הוצאת הספרים ובעיקר בתהליך השיפוט המדעי שעבר הפרק בספר. הוועדות הרלוונטיות יחליטו על משקל הפרק כאמור, אך ככלל, ובמיוחד בדרגת מרצה בכיר, מוטב לתת עדיפות לפרסומי מאמרים בכתבי עת שפיטים ובדירוג גבוה או לכתיבת ספר.

**פרסום מאמרים ב"הליכי ואסופות/קבצי כנסים" (Proceedings)** יוקרתיים כאשר המאמר עבר שיפוט מדעי קפדני ונכלל בספר הכנס או בפרסומי הכנס כהליך הכנס, ייחשב בתחומים מסוימים בלבד כפרסום מדעי לכל דבר במידה והדבר מקובל במיטב אוניברסיטאות המחקר בעולם ובאותה הדיסציפלינה וזאת על פי שיקול דעת הוועדות הרלוונטיות. להוציא חריגים אלו של תחומים מסויימים, הרי פרסום מאמר בהליכי כנס ייחשב משמעותית פחות מפרסום מאמר בכתב עת עם שיפוט. מומלץ לכן לחוקרים צעירים לברר היטב מה משקל סוג זה של פרסום בתחומם.

**פרסום ערכים באנציקלופדיות מדעיות יוקרתיות** בהם לא רק נסקר ומסוכם החומר הרלוונטי אלא מוצגות גם תובנות חדשות, יזכה להערכה חיובית, אם כי ככלל אין מדובר בפרסום שהוא שקול במשהו למאמר אקדמי. השתתפות בעריכת אנציקלופדיות מסוג זה והפקדת אחריות על תחום מסוים בהן, מעידות על הערכה בקהילה המדעית הבינלאומית.

**פטנט** לא ייחשב כמאמר אם כי בתחומים מסוימים בלבד, במידה והפטנט רשום ואינו זמני בלבד ובכפוף להסבר ראש היחידה האקדמית הרלוונטית והדיקן, ייתכן כי חשיבותו האקדמית של פטנט תהיה כשל מאמר וזאת, ככל שיוכח כי הפטנט עבר שיפוט מדעי חיצוני ועל פי שיקול דעת הוועדות הרלוונטיות. מומלץ לכן לחוקרים צעירים לברר היטב מה משקל פטנט בתחומם.

**פרסום מאמרים בכתבי עת לא שפיטים** (ופרסום מאמר שלא עבר הליך שיפוט מדעי בכל סוג של כתב עת)אינו נחשב כפרסום מדעי ומאמרים כאלו ישוקללו כתרומה לחברה ולקהילה.

**ביקורת על ספר (book review)** שמתפרסמת בכתב עת שפיט איננה נחשבת מאמר מדעי, אך מעידה על פי רוב על מעמד בקהילה המדעית ועל מוניטין מקצועי. עם זאת, ביקורת נרחבת על ספר (essay review) המציגה תפיסה שונה המתפלמסת עם התזות העומדות בבסיסו של הספר ומלווה בתיעוד מדעי מקיף נחשבת כמאמר.

**פרסום של letters to the editor, research notes, commentaries**, ופרסום של מאמרים בכתבי עת המיועדים למכתבים יזכה להערכה בהתאם לחשיבותם בתחום ולמרכזיות כתבי העת.

**פרסומים בעברית** בהתאם לתחום המומחיות והדיסציפלינה יישקלו מאמרים בעברית בכתבי עת בעלי מוניטין בקהילה המדעית הארצית המקיימים הליך שיפוט מדעי והנמצאים ברשימת ות"ת, וכן פרסום ספרים או עריכת ספרים בעברית בעיקר בהוצאות אקדמיות המקיימות הליך שיפוט מדעי.

**ב. הגשת הצעות וזכייה במענקי מחקר**

השגת תקציב חיצוני למחקר באמצעות מענק מחקר עבור ביצוע מחקר אקדמי היא ציפייה מכל חוקר באוניברסיטה. הזכייה במענקי מחקר במיוחד כאשר החוקר הוא המוביל (PI) או שותף בקבוצת מחקר בינלאומית, היא נדבך חשוב בהערכת היכולות המחקריות של חבר סגל. זכייה שכזו מהווה גורם משמעותי בשיקולים לקידום אקדמי וזאת לצד איכות וכמות של פרסומים אקדמיים.

משקל מיוחד ניתן לזכייה במענקי מחקר מקרנות תחרותיות, לדוגמא, שניים עשר הקרנות המובילות על פי הות"ת. ראה קישור להלן:

<https://ra.haifa.ac.il/List%20of%20competitive%20Grants%20Register%20according%20to%20VATAT.pdf>

אולם חשוב להדגיש: רשימת הקרנות התחרותיות של ות"ת היא רשימה **חלקית** בלבד, וישנן קרנות מחקר תחרותיות ויוקרתיות שאינן נכללות ברשימה זו. זכיה בכל מענק מחקר תחרותי מקרן מחקר שפיטה נחשבת למשמעותית.

גם גיוס תקציבי מחקר ממקורות אחרים (כגון חוזים עם משרדי ממשלה וכדומה) נחשבים כעדות ליכולת לגייס משאבים למימון המחקר, אך חשיבותם בהערכת מובילות אקדמית – פחותה מעט.

 לעיתים, זכיה במענק מחקר משמעותי במיוחד תיחשב כמאמר מחקרי.

**ג. מעמד ומוניטין בינלאומיים**

**השתתפות פעילה בוועידות, כנסים, קונגרסים, פורומים וסדנאות מדעיות** מעידה על מעמד החוקר בקהילה האקדמית המחקרית העולמית ועל הישגיו בהבאת מחקריו לבימות בינלאומיות יוקרתיות. על כן, מצופה מכל איש סגל להשתתף בכנסים למיניהם, כאמור, הן בישראל והן בעולם, מידי שנה בשנה. (שנות הקורונה מהוות אתגר משמעותי בהקשר זה. הנושא נלקח בחשבון, אך עדיין יש הערכה למאמצים בכיוון, כגון השתתפות בכנסים on line).

**הזמנה לתת הרצאות מובילות במליאה או בפנלים מרכזיים Keynote speech**) **או** **Invited address** ) **בכנסים מרכזיים ועתירי מסורת** מהווה סימן למנהיגות והכרה הניתנת לחבר הסגל בתחומו. הזמנות ל -keynote speech חשובות במיוחד לדרגת פרופ' מן המניין אך באותה מידה הזמנות כאלו תורמות להערכת נוכחות בתחום בדרגת פרופ' חבר.

**זכייה במלגות או קרנות כעמית מחקר** (Research Fellow) במוסדות מחקר יוקרתיים או הזמנה של אוניברסיטה יוקרתית בעולם לשמש פרופסור אורח יקנו אף הן הערכה חיובית אודות המעמד והמוניטין בהן זוכה חבר הסגל.

**עריכת כתבי עת מדעיים, חברות במערכות כתבי עת מוכרים בתחום,** ועריכת כרך מאמרים מיוחד או חטיבת מאמרים מיוחדת בכתב עת, מעידות על מקום מרכזי והכרה במנהיגות אקדמית בתחום מסוים. יש להדגיש כי ההתייחסות היא לחברות במערכות כתבי עת מוכרים ונחשבים בתחום.

**שיפוט אקדמי** בהוצאות ספרים יוקרתיות ובכתבי עת איכותיים מעיד על הכרה במעמדו הבינלאומי של חבר הסגל בקהילה האקדמית המקצועית הרלוונטית.

**ד. הוראה והנחייה**

תפקידו של איש סגל באוניברסיטה מחקרית נושא שני דגלים: מחקר והוראה. על כן, איכות ההוראה והנחיית סטודנטים לתארים מתקדמים הן אמות מידה שחשובות אף הן בהליך ההעלאה בדרגה:

**איכות ההוראה.** לאיכות ההוראה של חבר סגל ניתן משקל בעת הדיון בשאלת פתיחת הליכים, בעת הכנת התיק על ידי הוועדה המקצועית ובעת הדיון בוועדת המינויים, במיוחד בדיון הכולל הענקת קביעות. הוועדות מעיינות בהערכות ההוראה שניתנו אודות חבר הסגל ובדו"חות הביקור בשיעוריו ובמשובי ההוראה של הסטודנטים בקורסים השונים. לזכייה בהוקרה של 'מרצה מצטיין' או למשובים חיוביים מצד הסטודנטים יש ערך בהערכה הכוללת של איכות ההוראה של חבר הסגל.
איכות הוראה שאינה עומדת ברף המינימלי מהווה מרכיב חשוב בשיקולים לקידום ובמיוחד בשיקולים להענקת קביעות, ועשויה לגרום לעיכוב בפתיחת ההליכים לקידום ואפילו לאי-קליטה באוניברסיטה. חברי הסגל מצופים לקיים הוראה ברמה נאותה.

**הנחיית תלמידי מ"א ודוקטורט.** הנחיית תלמידים לתארים מתקדמים והובלתם למצויינות אקדמית שבאה לידי ביטוי בפרסומים, שותפות בכתיבת מענקי מחקר ובהצגה בכנסים היא חלק בלתי נפרד מתפקיד חבר הסגל. יש בכך כדי להעיד על תרומתו של המועמד להוראה ולמחקר וגם על מעמדו בקהילה האקדמית. בשלב שלפני הקביעות, חברי הסגל הצעירים מצופים להדריך תלמידי מחקר לתואר שני, אך לאו דווקא תלמידי דוקטורט ו/או פוסט-דוק.
לקראת דרגת פרופ' מן המניין, תתווסף לשיקול הדעת גם שאלת הצלחת הסטודנטים בהמשך דרכם האקדמית.

**ה. תרומה לקהילת האוניברסיטה ולקהילה המדעית**

**חברות בוועדות האוניברסיטה ונשיאה בתפקידים** **אקדמיים**– מהוות תרומה לקהילה האקדמית באוניברסיטה ותהוונה שיקול בעת קידומים. חשוב להדגיש כי לדרגת מרצה בכיר הציפייה לתרומה צנועה בלבד, אשר לא תפגע בהתבססות המרצה מבחינת מחקר, הוראה, והנחייה. בדרגות פרופ' חבר ופרופ' מן המניין האוניברסיטה מצפה לקיומם של חברויות בוועדות, נשיאה בתפקידים, וכד'.

**ארגון כנסים, מילוי תפקידים באגודות מדעיות**, ופעילות מקצועית אקדמית אחרת – מהווים תרומה לקהילה המדעית בתחום ויהוו שיקול בעת קידומים. פעילות מבוססת מחקר התורמת לחברה בכללותה תיחשב אף היא בתחומים המתאימים. ואולם חשוב להדגיש כי פעילויות אלו חשוב שלא יבואו על חשבון התרומות האקדמיות העיקריות, ובהן, פרסום מאמרים או ספרים, זכיה במענקי מחקר והנחיית תלמידי מחקר.